Danske myndigheders langsomme indgriben over for jihadister bag formodet momssvindel får nu Venstre til at kalde justitsminister Nick Hækkerup (S) i samråd.

Det sker, efter Information og Jyllands-Postens erhvervsmedie Finans torsdag afdækkede, at de danske myndigheder tre år i træk fik en række advarsler om formodet momssvindel for et stort millionbeløb i selskaber knyttet til to jihadister.

»Meget kunne desværre tyde på, at Danmark er ved at blive et eldorado for økonomisk kriminalitet,« siger Preben Bang Henriksen (V), der er formand for Folketingets Retsudvalg.

På samrådet vil Preben Bang Henriksen gerne have svar på, hvordan anmeldelser om økonomisk kriminalitet bliver håndteret, og om Bagmandspolitiet, SØIK, er effektiv nok.

»Det synes for mig som endnu et eksempel i den lange række af sager, hvor myndighederne ikke taler sammen eller med lys og lygte leder efter en anden myndighed, der kan tage sig af sagen,« siger han og henviser til ’Britta-sagen’ om svindel i socialstyrelsen og Dan Bunkering-sagen om mulige brud på EU’s Syrien-sanktioner.

Dansk Folkeparti ønsker et samråd med både justitsministeren og skatteminister Morten Bødskov, siger retsordfører Peter Skaarup.

»Det er dybt bekymrende, at myndighederne ikke har reageret på informationer om omfattende momssvindel, endda begået af mennesker med forbindelse til de islamistiske miljøer og Islamisk Stat. Det bør have konsekvenser,« siger han.

Myndigheder fik talrige underretninger

Som Information og Finans har afdækket, fik både SØIK, Skat og PET talrige underretninger om mistænkelige forhold i selskaber med klare forbindelser til to danske jihadister.

I september og oktober 2013 var både Skat og SØIK involveret i kontroller af selskaberne, men svindlen fik alligevel lov til at fortsætte både i disse selskaber og efterfølgende i andre konstruktioner. Dermed blev staten formentligt unddraget adskillige millioner kroner. Derudover var der henvendelser fra både spanske og svenske myndigheder om sagen.

»Også i denne sag må udlandet måbe over den manglende effektivitet hos de danske myndigheder, når det kommer til økonomisk kriminalitet. Jeg forstår godt, hvis de udenlandske myndigheder undrer sig over, hvad der egentlig sker efter deres velbegrundede henvendelser,« siger Preben Bang Henriksen.

»Jeg mener, at Justitsministeren må fremlægge en klar og tydelig præcisering af, hvem der skal handle, og hvordan der skal handles, når der kommer anmeldelser fra eksempelvis udenlandske myndigheder, banker eller SKAT. I dag har man nærmest indtrykket af, at der prioriteres efter Axel Strøbye i Olsen-banden: ’Tag den sag med cykellygten og lad endelig Høje Nord-sagen ligge.’«

En del af sagen om formodet momssvindel koblet til militante islamister er tidligere blevet afdækket af DR og Jyllands-Posten. Dengang, i 2017, afviste daværende justitsminister Søren Pape Poulsen (K) i et samråd al kritik af, at myndighederne har handlet for langsomt.

Preben Bang Henriksen husker i dag hverken samrådet eller de specifikke oplysninger, der blev givet på det.

»Men set i bagklogskabens klare lys var der bestemt forhold i denne sag, der burde være håndteret anderledes – uanset hvem der var justitsminister. SØIKs problemer har desværre rod så mange år tilbage, at ingen regering kan sige sig ansvarsfri,« siger han og understreger, at forløbet blot forstærker hans krav om at få en tilbundsgående gennemgang af Bagmandspolitiet.

I den øverste ende af alvorsskalaen

Også Enhedslistens skatteordfører Rune Lund savner svar på en række spørgsmål, som han vil have uddybet på et samråd. Han undrer sig særligt over, at Skat ifølge Information og Finans’ afdækning allerede i september og oktober 2013 var på inspektion i to selskaber, der var tæt knyttet til de to jihadister, men at der alligevel gik længe, før der efterfølgende skete noget.

»Vi skal have afklaret, om det her er et spørgsmål om meget stor grad af inkompetence, eller om det er et spørgsmål om, at man bevidst lader statskassen blive svindlet for millioner, selv om man ved, at de med overvejende sandsynlighed kan ende med at finansiere terror, fordi man er i gang med et efterretningsarbejde,« siger Rune Lund.

SF’s finansordfører og medlem af skatteudvalget, Lisbeth Bech Poulsen, siger til Information og Finans, at også SF ønsker svar på, hvad der er sket:

»Det her er helt oppe i den øverste ende af skalaen. Vi skal have fundet ud af, hvad der er gået galt. Det står lysende klart, at der er gået noget galt. Der har været mange advarsler. En ting er, at der er tale om et groft tyveri fra den danske befolkning, men nu kan man jo se, at det højst sandsynligt også er gået til terror.«

»Det ser ikke godt ud. Det må ikke være sådan, at myndigheder får den ene advarsel efter den anden uden at reagere. Vi skal have set på, hvad der er gået galt. Jeg forventer, at de relevante ministre får kortlagt, hvad der er gået galt,« siger Lisbeth Bech Poulsen.

Hun kan godt forstå, at Venstre nu vil kalde justitsminister Nick Hækkerup i samråd, selv om det handler om ting fra før hans ministertid:

»Når man er minister for resortområdet, så skal man dykke ned i, hvad der er sket. Jeg vil også rette henvendelse til ministeren og bede om en redegørelse. Det kan man godt gøre, uden at det behøver at være i et samråd. Ministeren kan selv invitere til en snak, eller han kan komme over i udvalget og forklare, hvad der er sket,« siger Lisbeth Bech Poulsen.

SF vil blandt andet have svar på, om tidligere justitsminister Søren Pape (K) i et samråd i 2017 om terrorfinansiering og momssvindel måske har tilbageholdt oplysninger for Folketinget, siger Lisbeth Bech Poulsen:

»Enten har justitsminister Søren Pape tilbageholdt oplysninger for Folketinget, eller også er der myndigheder, der har tilbageholdt oplysninger for ham, og begge dele er alvorligt. Det vil vi prøve at spørge ind til.«

Justitsminister Nick Hækkerup har tidligere understreget over for Information og Finans, at det er en sag, han forventer at myndighederne behandler »med stor alvor«. Han har også bebudet, at regeringen nu vil se på, hvordan man kan styrke samarbejdet mellem myndighederne.

Som svar på Preben Bangs udmeldinger henviser Justitsministeriet til ministerens tidligere udmelding:

»Vi skal gøre alt, hvad vi overhovedet kan for at bekæmpe samfundsundergravende økonomisk kriminalitet. Det gælder ikke mindst i sager, hvor der er tale om penge, der går til finansiering af terror. Vi har at gøre med kriminelle, der både snyder og bedrager statskassen for millioner af kroner. Regeringen kommer derfor til at se på, hvordan indsatsen kan styrkes på tværs af vores myndigheder. Jeg er meget åben over for at tage nye værktøjer i brug, og jeg vil gå i dialog med myndighederne om hvilke tiltag, der vil kunne styrke os i kampen mod de her kriminelle.«